याद रहे योगेंद्र यादव भी उसी समाज से आते हैं, जिस समाज से मुलायम, लालू और शरद आए हैं। ऐसे में सवाल है कि क्या योगेंद्र यादव उसी यादव और पिछड़ी राजनीति को आगे बढ़ाने वाले एक और नेता के रूप में सामने आएंगे या फिर इन यादव नेताओं की राजनीति को धता बताते हुए देश की राजनीति में एक बड़ा लकीर खीचेंगे? वाकई में किशन पटनायक और लोहिया से लेकर जयप्रकाश नारायण की सोच वाली राजनीति करेंगे या फिर देश की जातीय राजनीति में अपने को साकार कर लेंगे? सवाल कई और भी होंगे, लेकिन इतना साफ है कि हालिया राजनीतिक परिवेश में जिस तरह योंगेद्र यादव की हैसियत बढ़ती दिख रही है, उसके आधार पर कहा जा सकता है कि सामाजिक मनोविज्ञान और लोगों के मिजाज को बेहतर समझने वाले योंगेद्र यादव भविष्य की राजनीति के एक पुरोधा के रूप में उभर रहे हैं। जातीय राजनीति के लिए चर्चित हरियाणा से आने वाले योगेंद्र यादव अब 50 साल के हो गए हैं। चंडीगढ़ और जेएनयू से पढ़ाई करने वाले यादव समाज को बदलने के लिए 1995 से 2002 तक लोकनीति नेटवर्क चलाते रहे और समाजवाद का अलख जगाते रहे। वे सीएसडीएस के फाउंडर निदेशक भी रहे और यूजीसी और सोनिया गांधी के नेतृत्व वाली नेशनल एडवाइजरी कमेटी के सदस्य भी रहे और सबसे बड़ी बात की योगेंद्र यादव राहुल गांधी के राजनीतिक सलाहकार भी रहे। लेकिन योगेंद्र यादव की पहचान सबसे ज्यादा 1996 के बाद चुनाव विश्लेषक के रूप में हुई। अब यही चुनाव विश्लेषक और राहुल के गुरु योगेंद्र यादव देश के राजनीतिक मिजाज के तहत देश की राजनीति को बदलने के साथ ही राहुल को भी सिख देने के लिए आप की राजनीति को आगे बढ़ाने में लगे हंै। वे चुनाव भी लड़ेंगे। वे इसी साल हरियाणा में होने वाले विधानसभा चुनाव में भी आप को उतारेंगे और हरियाणा की राजनीति को बदलने की कोशिश भी करेंगे। लेकिन सबसे बड़ा सवाल है कि क्या वे अन्य नेताओं की तरह जातीय राजनीति करेंगे या फिर जात को तोड़कर जमात की राजनीति को आगे बढ़ाएंगे? कांग्रेस और भाजपा की नजरें इसी पर टिकी हैं। कुछ साल पहले मीडिया में द्विज वर्चस्व के आंकड़े देते हुए योगेन्द्र ने निष्कर्ष निकाला था कि उच्च शिक्षण संस्थानों में अन्य पिछड़ी जातियों को आरक्षण के विरुद्घ काम वर्तमान मीडिया का द्विजवादी वर्चस्व का परिणाम है। योगेन्द्र की अब तक लोहिया परंपरा के एक समाजवादी विचारक की रही है। वे लोहिया के एक बौद्घिक उत्तराधिकारी स्वर्गीय किशन पटनायक के घनिष्ठ रहे हैं, उनके द्वारा संपादित मासिक पत्र सामयिक वार्ता के संपादक मंडल के सदस्य भी हैं। उनकी समाजवादी पृष्ठभूमि एवं बौद्धिक क्षमता-योग्यता से प्रभावित होकर उन्हें इसी द्विजवादी मीडिया ने काफी ऊंचा उठाया है। बहुत स्थान दिया है। हिन्दू जैसा प्रतिष्ठित अंग्रेजी दैनिक उनके चुनाव सर्वेक्षणों को पूरा पन्ना देता है।